Henrettelse utsatt i ti dager - iransk kvinne hevder hun forsvarte seg mot voldtektsmann
- Internasjonalt press er eneste som kan redde henne nå, sier forskeren og aktivisten, som i en årrekke har kjempet mot dødsstraff i Iran. 26 år gamle Reyhaneh Jabbari som ifølge lokale medier ble overført til Rajaishahr-fengselet rundt 20 kilometer vest for Tehran, hvor hun var på listen over personer som skulle henrettes tirsdag, er nå ført tilbake til Gharchak-fengselet sør i Tehran. Jabbari ble i 2009 dømt til døden for å ha drept Morteza Abdolali Sarbandi, en tidligere offiser i den militære etterretningstjenesten, i 2007. 26-åringen har tilstått drapet, men hevder det skjedde i selvforsvar, ifølge gruppen Iran Human Rights.FNs høykommissær for menneskerettigher mener å vite gjennom troverdige kilder at Sarbandi ansatte interiørdesigneren Jabbari i juli 2007 for å innrede hans kontor. I stedet for å ta henne med til kontoret, skal Sarbandi ha brakt henne til en bolig der han forgrep seg på henne fysisk og seksuelt. 26-åringen skal deretter ha knivstukket Sarbandi før hun flyktet og ringte etter en ambulanse, skriver FN på sine hjemmesider. FNs spesialrapportør for menneskerettighetssituasjonen i Iran Ahmed Shaheed har tidligere stilt spørsmål ved hvorvidt de faktiske bevisene i saken ble lagt til grunn i rettens dom og straffeutmåling. - Alle former for seksualisert vold, som ofte er rettet mot kvinner, må bekjempes. Hvis hennes påstander er sanne, kan Jabbari ha blitt utsatt for et dobbelt overgrep; først av sin overgriper, og deretter av rettssystemer som skal beskytte ofre for tiltenkte og faktiske seksuelle og fysiske overgrep, har Shaheed tidligere uttalt. Opprinnelig skulle 26-åringen bli henrettet i april, men etter at saken fikk mye oppmerksomhet i media fikk hun beholde livet litt lenger.Ifølge Iran Human Rights skal Jabbaris familie ha blitt fortalt at saken skulle gjenopptas. 26-åringen skal selv ha ringt sin mor mandag og fortalt at hun etter planen skal henrettes tirsdag. Mahood Amiry-Moghammad sier til VG at han mener norske myndigheter har mulighet til å påvirke avgjørelsen. - Norske myndigheter har tidligere tatt initiativ til å kjempe mot henrettelse, spesielt av barn og kvinner. Iran er mer en noen gang sensitive overfor internasjonalt press - spesielt på grunn av atomforhandlingene og deres ønsker å fjerne sanksjoner. Denne muligheten må land som Norge bruke, sier han. Det islam-baserte rettssystemet i Iran gir ofre rett til å benåde personer som er dømt til døden. Sarbandis sønn har imidlertid krevd at Jabbari må endre sin forklaring dersom hun ønsker å leve. - Bare når hennes reelle intensjoner kommer frem, og hun forteller sannheten om sine medsammensvorne og hva som egentlig hendte, vil vi være forberedt på å benåde henne, uttalte sønnen i april i år ifølge den britiske avisen The Telegraph. Kilde: VG/NTB
Norge må bruke alle sine forbindelser til Iran for å redde 26 år gamle Reyhaneh Jabbari, ber den norske aktivisten Mahmood Amiry-Moghaddam. Henrettelsen skulle utføres tirsdag, men er nå utsatt, ifølge Iran Human Rights.